runetrust/blame-folketinget-dk huggingface dataset:
Lene Espersen (KF), 2013-10-22:
Jamen det, der er problemet med det her lovforslag, er, at det jo ikke skaber en eneste praktikplads.
Og der er ikke én eneste i denne sal i dag, der har kunnet fremlægge nogen som helst form for dokumentation for, at det her, der gør det dyrere at være virksomhed og skaber en masse administration og bureaukrati, skaber én eneste praktikplads.
Så skal vi ikke lige starte med at blive enige om, at der ikke er nogen, der aner, om det her overhovedet virker, eller om konsekvensen bare bliver, at der bliver noget bureaukrati, at der bliver lavet nogle få pladser, og at der er nogle andre voksne mennesker, der mister deres arbejde, fordi der var nogle virksomheder, der skulle have den ordre, og så skulle de etablere nogle praktikpladser?
Jeg tror, at det her bare er at omfordele internt, men mest af alt at bruge penge på bureaukrati, og jeg må bare sige til fru Lotte Rod, at jeg ikke har nogen mirakelformular: Vi gør lige det her, og så har vi etableret permanente 5.000 eller 6.000 nye praktikpladser på præcis de områder, hvor unge mennesker gerne vil have én.
Jeg tror, det er den lange seje vej at gå, og det er at sørge for, at vores erhvervsliv får bedre vilkår.
Lotte Rod (RV), 2013-10-22:
Vi kan ikke blive uenige om, at gode rammevilkår skal være noget at stile efter.
Men til de elever, der står der her og nu, og hvor nogle af dem ender med at droppe ud, nogle ender med at skifte og nogle ender med slet ikke at starte på en erhvervsuddannelse, fordi de er bekymret for ikke at finde en praktikplads, har vi jo altså en helt konkret opgave i at sikre, at vi skaffer flere praktikpladser, ikke når de gode rammevilkår om mange år kan komme til at virke, men her og nu.
Så hvis ikke De Konservative vil være med til det her lovforslag, som vi faktisk har gjort os meget umage med at lave – et meget balanceret forslag, vi har inddraget høringssvarene fra erhvervslivet – hvad er det så, der konkret, her og nu ville kunne skaffe tilsvarende praktikpladser?
Lene Espersen (KF), 2013-10-22:
Vi mener, det er meget klart, og det fremgår også af vores 2020-plan for dansk økonomi: Vi mener, at der skal være bedre rammevilkår for vores virksomheder, for det, som rigtig mange ordførere i dag simpelt hen savner en helt grundlæggende forståelse af, er, at hvis man skal have råd til at have flere elever, og hvis man skal have råd til at have flere ansatte i sin virksomhed, skal man tjene penge.
Man har jo ikke en seddelmaskine stående ude bagved, hvor man bare kan trykke nogle sedler og give til vedkommende.
Så der skal simpelt hen være bedre rammevilkår for vores virksomheder.
De skal have gang i deres omsætning, tjene flere penge, få flere ordrer ind.
Det er den vej, det kommer.
Alt det her kunstige cirkus med at stille krav osv. bliver ikke noget, der kommer til at skabe flere praktikpladser.
Det kommer bare til at skabe nogle flere arbejdspladser i bureaukrati.
Anne-Mette Winther Christiansen (V), 2013-10-22:
Og jeg vælger at lave en opremsning og en tale, der kommer til at ligge meget tæt op ad, hvad der står i indstillingsnotatet.
Bare for at vores lyttere også kan forstå, hvad det egentlig er, vi har med at gøre her.
Det var jo, som vores formand nævnte, at det er blevet forkortet til EGTS, Europæisk Gruppe For Territorialt Samarbejde.
Og de ændringer, der nu foreslås her, har til formål at lette grænseoverskridende samarbejde og derigennem styrke den økonomiske og sociale samhørighed i EU.
Ændringerne skal bringe den danske lovgivning i overensstemmelse med de EU-regler, der er på området og med lidt held også forenkle og præcisere reglerne for EGTS.
Lovforslaget rummer bl.a. den ændring, at offentligretlige organer fremover også omfatter offentlige virksomheder, og de ændringer imødekommer den efterspørgsel, der fremgår af de høringssvar, vi har læst, hvor der faktisk efterspørges en udvidelse af deltagerkredsens muligheder, sådan at en EGTS fremover også kan have deltagere fra tredjelande og oversøiske territorier.
I Venstre støtter vi forslaget, da vi mener, det er meget vigtigt, at vi får strømlinet reglerne sådan, at de stemmer overens med de gældende EU-regler.
For forhåbentlig vil det opmuntre til mere og bredere samarbejder på tværs af grænserne i EU.
Jeg har noteret mig, at lovforslaget er lavet på baggrund af en meget bred høring, og at de interesserede parter og de høringssvar, der er kommet ind, har været overvejende positive over for lovforslaget.
Derudover har jeg også noteret mig, at det fremgår af lovforslaget, at det hverken har administrative eller økonomiske konsekvenser for det erhvervsliv, som vi borgerlige kæmper så meget for, eller borgerne og det offentlige generelt.
Venstre støtter alt i alt det fremsatte forslag.
Henrik Sass Larsen (S), 2013-10-22:
Jeg skal takke for den altovervejende positive tilslutning til forslaget, som der har været i dag.
Det er jo, som det også er blevet nævnt af mange af ordførerne, et meget teknisk forslag.
Det rigtig politiske – der hvor vi skal diskutere, hvad vi skal bruge midlerne til – kommer på et senere tidspunkt.
Der var et enkelt spørgsmål, som hr. Hans Kristian Skibby sendte mig, og det var, hvorfor det var nødvendigt at fremsætte forslaget nu, når vi alligevel – som det også blev nævnt tidligere – kan ende i en situation, hvor der kan komme ændringsforslag i forbindelse med den endelige behandling i EU.
Men det er simpelt hen for, at vi, også af respekt for Folketinget, får tid til at kunne behandle det her i salen, så det kan få virkning og træde i kraft så tidligt i 2014 som overhovedet muligt, for det har jo ret stor virkning i forhold til at stimulere beskæftigelsen og væksten i Danmark, og det er begrundelsen for det.
Jeg må også sige, som sådan en enkelt kommentar om rammen for det hele, at jeg gerne vil have lov til at kvittere for hr. Jakob Engel-Schmidts meget, meget fine tale, som jeg synes på meget flot og rammende vis beskrev, hvad det her forslag går ud på.
Så tillykke med den tale, den vil jeg lade stå som mine egne ord.
Brian Mikkelsen (KF), 2013-10-22:
Det Konservative Folkeparti kan godt støtte forslaget.
Det er en rent administrativ ændring, som sikrer, at man får harmoniseret dansk lov med EU-forordningen.
Så vi er positive over for forslaget.
Hans Kristian Skibby (DF), 2013-10-22:
Tak, fru formand.
Årsagen til, at jeg vil stille et spørgsmål, er, at når nu ordføreren er gået på talerstolen, er det jo synd, hvis hun skulle ned så hurtigt igen.
Men jeg vil egentlig bare gerne som et afklarende spørgsmål spørge ordføreren, om hun kan oplyse mig om, hvor mange af de her EGTS'er der er i Danmark.
Ole Birk Olesen (LA), 2013-10-22:
Jeg skal læse en tale op på vegne af vores sædvanlige erhvervsordfører, hr. Joachim B. Olsen.
Lovforslaget her søger at bringe forordningsgrundlaget for administrationen af Den Europæiske Regionalfond og Den Europæiske Socialfond i overensstemmelse med en række kommende forordninger.
Det er problematisk, at lovforslaget baseres på endnu ikke vedtagne forordninger.
Fordi forordningerne endnu ikke er vedtaget af Rådet og Europa-Parlamentet, er det kun muligt at få et indtryk af indholdet af de kommende forordninger ved at læse forslagene til de enkelte forordninger, og de er alt for ukonkrete.
Lovforslaget vil reelt give ministeren et lovgivningsmæssigt frirum til at udforme lovgivning, der skal implementere kommende forordninger, som vi ikke kender indholdet af.
Endelig skal det bemærkes, at Liberal Alliance generelt er skeptisk over for EU's strukturfonde.
EU's strukturfonde illustrerer på bedste vis den uheldige drejning, som EU-projektet har taget.
EU startede som et økonomisk frihandelssamarbejde, som understøttede økonomisk fremgang og velstand.
Desværre er EU i dag kendetegnet ved en politisk detailregulering og en helt enorm omfordeling af støttekroner, bl.a. igennem EU's strukturfonde.
Alt for mange skattekroner, som kunne være brugt til at skabe vækst og velstand, spildes i EU's støtteprojekter, og der har desværre været alt for mange eksempler på, at støttekronerne spildes på vanvittige projekter og meningsløse aktiviteter.
Af disse grunde kan Liberal Alliance ikke støtte dette lovforslag.
Lisbeth Bech Poulsen (SF), 2013-10-22:
Som det tidligere er blevet nævnt, står vi med et teknisk lovforslag, der følger op på nogle forordninger fra EU, og som sikrer, at vores lovgivning er i overensstemmelse med de regler, der følger af de forordninger.
Nu er det jo ikke et lovforslag, der vedrører selve forordningen, for vi skal jo ikke implementere den; det er alene administrationen af de danske regler, som fastlægges i dette lovforslag.
Vi kan derfor støtte lovforslaget.
Andreas Steenberg (RV), 2013-10-22:
EU har to fonde, nemlig den regionale fond og den sociale fond, og hvis Danmark skal have del i de midler, skal vi have hjemmel til at administrere de tilskud, vi måtte få fra de to fonde.
Der bliver lavet en ny periode for de her fonde i EU fra 2014 og frem til 2020, og for at være klar til at kunne administrere de her puljer fra den 1. januar vedtager vi nu et lovforslag, der gør det muligt at administrere den forordning, der kommer fra EU.
Der er to nævneværdige ændringer i den nuværende lov, og det er det, som allerede er blevet nævnt, nemlig en pulje til bæredygtig byudvikling og så den her nye pulje til socialt dårligt stillede, som altså bliver vedtaget nede i EU.
Vi skal selvfølgelig være klar til at kunne få del i de midler, og derfor vedtager vi nu det administrationsgrundlag, der skal til, for vi kan få del i de penge.
Vi kan støtte op om lovforslaget, som det ligger, og glæder os til udvalgsbehandlingen.
Hans Kristian Skibby (DF), 2013-10-22:
Det her lovforslag, som erhvervsministeren har fremsat, er jo et lovforslag, som omhandler ændringer som følge af EU's Socialfond og EU's Regionalfond, og det er selvfølgelig vældig interessant.
Men omvendt må man også sige, at vi har det her lovforslag til behandling, inden EU har vedtaget den her forordning, som det tager sit udgangspunkt i.
Det synes vi i Dansk Folkeparti lidt er i den forkerte rækkefølge at gøre tingene, men det er måske noget, ministeren kan bidrage med en fornuftig forklaring på i forbindelse med sin opfølgning, efter at ordføreren har været igennem deres ordførertaler.
I Dansk Folkeparti er vi ikke særlig glade for det her lovforslag, for vi mener faktisk, at hele det sociale område er et område, der er underlagt national kompetence, og det er et område, som de enkelte nationer selv skal værne om og kere sig om.
Jeg synes, det er vældig, vældig fint og velmenende, at man vil lave en ny underfond for socialt dårligt stillede i EU osv.
Så Dansk Folkeparti kan ikke støtte det her lovforslag.
Vi mener simpelt hen, at det er den forkerte vej at gå.
Vi mener faktisk, at EU skal lade være med at blande sig i de sociale ordninger, og vi mener faktisk, at de her socialfonde kunne få deres penge brugt langt, langt bedre, hvis de enkelte stater fik lov til at forvalte deres penge selv.
Venstres ordfører var jo inde på, at der var en række problemer og udfordringer med det, bl.a. at det er omstændeligt at ansøge, og at det er tungt administrativt system, og at det er forbundet med en stor revisionsudgift overhovedet at begynde at begive sig ind på at få penge fra Socialfonden osv. i EU-systemet.
Vi tror, det ville være langt, langt bedre, og langt, langt mere effektivt, hvis de her ting rent afgørelsesmæssigt og vurderingsmæssigt lå hos de enkelte nationale parlamenter.
På den baggrund kan vi ikke støtte lovforslaget fra regeringen.
Vi mener som sagt, at det er et område, der er underlagt national kompetence, og det betyder selvfølgelig også, at vi ikke skal have EU til at bestemme yderligere på det her område.
Benny Engelbrecht (S), 2013-10-22:
Det er jo, fordi det var en jomfrutale, så man skal også lige gratulere ordføreren for den.
Det er hermed gjort også heroppefra.
Formålet med dette lovforslag er at bringe den danske lovgivning i overensstemmelse med de nye EU-regler for Regionalfonden og Socialfonden.
I forbindelse med den kommende EU-budgetperiode udarbejdes operationelle programmer for de to fonde.
Administrationsloven er grundlaget for administrationen af programmerne i Danmark.
Det sker i fuld harmoni med de nye forordninger.
De overordnede rammer for administrationen af fondene i Danmark vil være uændret.
Lovforslaget indeholder derfor nedsættelse af et indstillingsudvalg, der skal medvirke ved administration af puljen til bæredygtig byudvikling.
Regeringen forventer desuden, at der i EU træffes beslutning om, at der fra ramme til finansiering af Socialfonden skal afsættes midler til en fond til hjælp til socialt dårligt stillede, forkortet FEAD.
For at sikre hjemmel til administrationen af den foreslås lovens anvendelsesområde udvidet til også at omfatte fonde, hvis midler i henhold til EU-beslutningen er overført fra rammerne til finansiering af Regionalfonden og Socialfonden.
Som altid i sådanne sammenhænge skal EU-midlerne medfinansieres nationalt.
Med lovforslaget fastlægges det, at medfinansiering af statens administration og Regionalfonden og Socialfonden afholdes af Erhvervs- og Vækstministeriet, og at offentlig medfinansiering af FEAD afholdes af Social-, Børne- og Integrationsministeriet.
Forordningen for de to fonde forventes vedtaget i EU i løbet af dette efterår, og det forventes samtidig, at forordningerne vil have retsvirkning fra den 1. januar 2014.
For at sikre kontinuitet i administrationen mellem den gamle og den nye budgetperiode er det derfor vigtigt, at lovforslaget for administrationen af programmerne er på plads ved begyndelsen af den nye budgetperiode.
Lovforslaget fremsættes derfor på grundlag af forslag til forordningerne.
Loven vil først kunne vedtages, når forordningen er vedtaget, og derfor har ministeren da også allerede gjort opmærksom på, at der under forhandlingerne af loven i Folketinget vil blive fremsat et ændringsforslag, som henviser til netop forordningen.
Det er vigtigt at understrege, at lovforslaget ikke omfatter selve udmøntningen af regional- og socialfondsmidlerne i Danmark.
Det er måske det, som de fleste finder interessant.
Udmøntningen fastsættes i dialog med interessenterne.
Det er et fornuftigt princip at opretholde, og derfor har regeringen naturligvis imødekommet det forslag.
Med disse bemærkninger skal jeg blot konstatere, at Socialdemokraterne kan støtte forslaget.
Jakob Engel-Schmidt (V), 2013-10-22:
Tak til formanden.
Det er en fornøjelse at træde op på talerstolen første gang.
Det lovforslag, vi i dag skal behandle, handler om at bringe dansk lovgivning og administration af Den Europæiske Regionalfond og Den Europæiske Socialfond i overensstemmelse med den nye EU-forordning, der sætter nye økonomiske og administrative rammer for de to fonde.
Den føromtalte EU-forordning forventes vedtaget i dette efterår med retsvirkning fra 1. januar 2014.
Det er vigtigt, at EU's fonde bliver mere effektive, at svindet mindskes, og at der kommer mere fokus på konkrete og målbare resultater.
Derfor hilser Venstre den nye forordning velkommen.
De er bekymrede for den mulige hæftelse for øvrige modtagere af tilskud.
Det virker yderst uheldigt, og derfor er det glædeligt, at ministeren har valgt at lytte til bekymringerne og vil tage højde for disse, når forslaget og loven udmøntes.
For Venstre er det afgørende, at implementeringen af lovgivningen bliver gjort på den mest smidige måde, så transaktionsomkostningen mindskes, og så det er så let som overhovedet muligt at udnytte mulighederne inden for EU's fonde, samtidig med at det omvendt ikke er muligt at misbruge midlerne.
Det er bekymrende, at flere universiteter overvejer helt at lade være med at søge og gennemføre projekter med støtte fra EU's fonde.
Det skyldes, at det angiveligt og ganske enkelt er for besværligt, og at dokumentationskravene m.v. er for omfattende.
Det er uheldigt, hvis universiteterne afholder sig fra at søge oplagte midler fra EU, fordi det er for besværligt.
Venstre opfordrer derfor til, at der i forbindelse med arbejdet med L 36 bliver set på, hvordan vi kan gøre ansøgnings- og administrationsprocessen mere smidig og dermed lette ansøgningsprocessen.
De nævnte udfordringer til trods, så støtter Venstre lovforslaget.
Rosa Lund (EL), 2013-10-22:
De mennesker, som arbejder i Danmark, er da i den grad en slags mennesker.
Nu kommer jeg fra et parti, som gerne skulle repræsentere den del af den danske befolkning, som er i arbejde – men lad nu det ligge.
Jeg mener ikke, at der er tale om tvang, når virksomhederne har en mulighed for at betale sig fra det, hvis de ikke ønsker en lærling.
Så kan de betale sig fra det.
Og jeg synes, det er meget, meget ansvarligt, hvis regeringen, hvis et flertal her i Folketinget tør stille krav til virksomhederne om at oprette praktikpladser.
Da har man ikke turdet stille det krav, man har jo nærmest – da vi havde et tidligere flertal – lukket øjnene for, at praktikpladstallet bare steg og steg, og at køen blev længere og længere.
Og jeg mener bestemt, der er forskel på at være elev og at være virksomhed.
Henrik Sass Larsen (S), 2013-10-22:
Jeg skal endnu en gang takke for den altovervejende meget positive tilslutning, der har været til at gennemføre forslaget.
Det er jo korrekt, som det er fremført, at vi for Danmarks vedkommende ikke har et eneste foretagende, der er dækket af loven.
Spørgsmålet om, hvorfor vi så behandler det her, har den radikale ordfører været inde på, altså at det er almindelig kutyme i EU, at når man vedtager den her type forordninger, sørger alle lande for at implementere det i deres parlamenter.
Så kan man jo ærgre sig lidt over, at man bruger tid på det.
Jeg vil nu glæde mig over, at vi ikke har brugt så lang tid på forslaget, som man ellers kunne, men måske også bare stilfærdigt minde om, at der jo kan være andre parlamenter rundtom i EU, hvor de bruger tid på forordninger og vedtagelser, som vi finder meget, meget afgørende.
Og for det her forslags vedkommende har det i hvert fald været meget vigtigt – især for mange af de sydeuropæiske lande – at få klarhed i forhold til det her.
Så derfor vil jeg takke endnu en gang for opbakningen til forslaget.
Brian Mikkelsen (KF), 2013-10-22:
Det Konservative Folkeparti kan støtte forslaget.
Det vil i fremtiden kunne lette samarbejdet på tværs af landegrænserne i Europa.
Da vi er for størst muligt og mest muligt samarbejde i EU, kan vi også støtte forslaget her.
Ole Birk Olesen (LA), 2013-10-22:
Jeg vil gerne oplæse en tale på vegne af Liberal Alliances erhvervsordfører, hr. Joachim B. Olsen.
I lovforslaget fremgår det, at det lovforslag, som vi behandler her, endnu ikke er færdigbehandlet i EU.
Vi behandler altså med andre ord et forslag, som først kan vedtages, når det er vedtaget i EU.
Derudover beder man os om her at tage stilling til et forslag fra en EU-forordning, som vi ikke kender indholdet af.
Det synes vi i Liberal Alliance ikke at man kan.
Det må være det mindste, at man faktisk ved, hvad man siger ja og nej til i dette Folketing, og på den baggrund siger vi nej til forslaget.
Anne-Mette Winther Christiansen (V), 2013-10-22:
Det regner jeg med at vi får opklaret, når vi når til udvalgsarbejdet i forbindelse med dette lovforslag, for det vil være et naturligt spørgsmål at få yderligere belyst.
Lisbeth Bech Poulsen (SF), 2013-10-22:
Jeg har lovet at hilse fra Enhedslistens ordfører, der ikke kunne være her, og sige, at Enhedslisten støtter både L 36 og L 37, som vi behandler nu, fordi Enhedslisten ser, at det er af rent teknisk karakter.
Det ser SF også at det er, og DF har naturligvis ret i, at det ikke umiddelbart har nogen konsekvenser for Danmark.
Det kan man jo ikke vide om det kunne få i fremtiden, men SF støtter, da der alene er tale om en teknisk ændring og det har betydning for nogle EU-lande i Syd- og Østeuropa, som bruger det her.
Andreas Steenberg (RV), 2013-10-22:
Det her lovforslag implementerer også en EU-forordning om den såkaldt europæiske gruppe for territorialt samarbejde, EGTS, og vi har ikke sådan nogle grupper for samarbejde i Danmark, så derfor er det rigtigt, som det er fremgået, at det jo ikke er en stor, afgørende lov for Danmark, men når EU vedtager en forordning, som det hedder, skal medlemslandene også medtage lovgivning, der passer til.
Der er vist en del af sådan nogle grupper i Østeuropa og Sydeuropa, og der har man altså brug for nogle faste rammer i en forordning til at administrere det her.
Det betyder så, at Danmark også skal vedtage en lov på det her område, selv om det ikke berører os, og derfor er der ikke så meget andet at sige, end at vi kan støtte lovforslaget.
Hans Kristian Skibby (DF), 2013-10-22:
Jeg tillader mig såmænd bare at undre mig lidt over, at vi skal bruge tid på at behandle et lovforslag, som vedrører noget, som vi ikke har noget af i Danmark.
Jeg synes måske, at det er sådan lidt vel voldsomt at gøre ting til en politisk udfordring, inden det overhovedet er noget, der er blevet gængs her i kongeriget.
Men nok om det.
Det var bare det, der stod på side 2 i ministerens bemærkninger til det her lovforslag.
Men det er jo ikke nogen hemmelighed, at Dansk Folkeparti ikke kan støtte det her lovforslag, og det kan vi bl.a. ikke, fordi vi heller ikke i Europaudvalget tilbage i 2012, hvor det blev behandlet den 22. juni for at give et mandat til det her, stemte for.
Vi stemte selvfølgelig imod, for vi mener ikke, at det er noget, som EU skal gå ind og kere sig om, og vi mener sådan set ikke, at det er nødvendigt for Danmark at have nogen som helt politisk holdning til det.
Benny Engelbrecht (S), 2013-10-22:
Den tidligere ordfører har jo sådan set været godt rundt i stoffet, som det foreligger, og man kan jo i og for sig netop stille sig selv det spørgsmål: Hvorfor ændre på en lov om den europæiske gruppe for territorialt samarbejde, når nu man ikke har nogen?
Men det er jo selvfølgelig, fordi vi, hvis vi får brug for sådan en i løbet af den kommende periode f.eks. i forhold til fordelingen af social- og regionalfondsmidlerne, også skal overholde de europæiske rammer, som der nu engang er.
Derfor er det ganske oplagt, at vi ændrer den her lovgivning, også selv om vi på nuværende tidspunkt ikke har brug for at bruge den.
Derved bare konkluderende: Socialdemokraterne støtter forslaget.
Anne-Mette Winther Christiansen (V), 2013-10-22:
Den lader vi ligge hos Dansk Folkeparti – der kan man så lave et beslutningsforslag om ufoer og se, hvor meget opbakning der vil være der.
Vi er helt trygge ved det arbejde, der pågår her.
Nu tager vi udvalgsbehandlingen, og så må vi se, hvad vi ender i.
Jeg ser for mig, at vi har en pænt bred aftale.
Hans Kristian Skibby (DF), 2013-10-22:
Jamen vi går ind for hurtig sagsbehandling, og det står faktisk på side 2 i bemærkningerne til forslaget, at der ikke er nogen EGTS'er i Danmark.
Det står udtrykkeligt på side 2.
Der er ikke etableret nogen EGTS'er i Danmark.
Og det kan måske så være godt nok, men det kan jo også være et signal om, at der ikke har været behov for dem.
Men jeg vil bare gerne spørge ordføreren for Danmarks liberale parti, om ikke ordføreren så synes, at det er lige flot nok, at vi skal bruge Folketinget til at vedtage et lovændringsforslag, der vedrører noget, som vi ikke har noget af i Danmark.
Vi kunne lige så godt lave en lov om ufoer – dem har vi heller ikke nogen af.